Predkladacia správa

k Zmluve medzi Slovenskou republikou a registrovanými cirkvami a náboženskými spoločnosťami

	Na základe § 4 ods. 5 zákona č. 394/2000 Zb., ktorým sa mení zákon č. 308/1991 Zb. o slobode náboženskej viery a postavení cirkví a náboženských spoločností, štát môže s registrovanými cirkvami a náboženskými spoločnosťami uzatvárať zmluvy o vzájomnej spolupráci. Schválením základnej zmluvy medzi Slovenskou republikou a Svätou stolicou vo Vatikáne, ktorá je subjektom medzinárodného práva, Rímskokatolícka cirkev v Slovenskej republike a Gréckokatolícka cirkev v Slovenskej republike dostali možnosť uzatvárať so štátnymi orgánmi osobitné zmluvy, ktoré sa dotýkajú ich činnosti. 
	Schválením medzinárodnej základnej zmluvy medzi Slovenskou republikou a Svätou stolicou vo Vatikáne získala Rímskokatolícka cirkev na Slovensku a Gréckokatolícka cirkev na Slovensku osobitné postavenie, ostatných trinásť registrovaných cirkví a náboženských spoločností podľa uvedeného zákona je do uzavretia tejto zmluvy právne znevýhodnených. Ekumenická rada cirkví v Slovenskej republike na návrh Evanjelickej cirkvi augsburského vyznania na Slovensku vyzvala svojich členov a pozorovateľov, aby spoločne pripravili návrh zmluvy medzi Slovenskou republikou a registrovanými cirkvami a náboženskými spoločnosťami (okrem Rímskokatolíckej cirkvi v Slovenskej republike a Gréckokatolíckej cirkvi v Slovenskej republike). Týmto dôjde k vytvoreniu rovnakých základných podmienok pre pôsobenie týchto registrovaných cirkví a náboženských spoločností na základe zmluvy so Slovenskou republikou. Z trinástich vyzvaných registrovaných cirkví a náboženských spoločností jedenásť prijalo tento návrh, a to:

Evanjelická cirkev augsburského vyznania na Slovensku,
Reformovaná kresťanská cirkev na Slovensku,
Pravoslávna cirkev na Slovensku,
Evanjelická cirkev metodistická, Slovenská oblasť,
Bratská jednota baptistov v Slovenskej republike,
Cirkev bratská v Slovenskej republike,
Cirkev adventistov siedmeho dňa, Slovenské združenie,
Apoštolská cirkev na Slovensku,
Ústredný zväz židovských  náboženských obcí v Slovenskej republike,
Starokatolícka cirkev na Slovensku,
Cirkev československá husitská na Slovensku.

	K návrhu sa nepripojili Kresťanské zbory na Slovensku a Náboženská spoločnosť Jehovovi svedkovia v Slovenskej republike. Spoločný návrh zmluvy jedenástich registrovaných cirkví a náboženských spoločností bol konzultovaný na Ministerstve kultúry Slovenskej republiky, na porade u predsedu vlády Slovenskej republiky Mikuláša Dzurindu a s prezidentom Slovenskej republiky Rudolfom Schusterom. Na všetkých rokovaniach sa vyslovil súhlas s navrhnutým postupom schvaľovania zmluvy. Návrh zmluvy bol po medzirezortnom pripomienkovom konaní predložený na rokovanie vlády SR. Vláda SR na svojom zasadnutí 19. decembra 2001 súhlasila s uzavretím zmluvy a predložila ju na rokovanie Národnej rady SR. Národná rada SR na základe poslaneckého návrhu zaradila predmetný materiál na rokovanie 54. schôdze Národnej rady SR na 12. februára 2002. Vláda SR svojim uznesením č. 107 zo 6. februára 2002 schválila návrh na späťvzatie návrhu zmluvy (tlač 1295) z rokovania 54. schôdze Národnej rady SR.
	Minister kultúry SR na základe záverov rokovania poverených zástupcov registrovaných cirkví a náboženských spoločností a zástupcov Ministerstva kultúry SR u podpredsedu vlády SR pre legislatívu Ľubomíra Fogaša 3. marca 2002 predkladá na rokovanie vlády SR nové znenie návrhu Zmluvy medzi Slovenskou republikou a registrovanými cirkvami a náboženskými spoločnosťami obsahujúce upravený text návrhu uznesenia vlády SR, návrhu uznesenia Národnej rady SR, predkladacej správy a článku 23 zmluvy.
	Nové znenie nemení obsahovú stránku zmluvy. Článok 23 návrhu zmluvy novým spôsobom upravuje procedurálny postup pri jej schvaľovaní vo vláde SR a Národnej rade SR a jej uverejnení v Zbierke zákonov SR.
Podľa predloženej zmluvy každá z registrovaných cirkví a náboženských spoločností môže samostatne alebo spoločne uzatvárať zmluvy so štátnymi orgánmi.
Predložený materiál nemá finančný, ekonomický, environmentálny vplyv ani vplyv na zamestnanosť.